**CNPR-SV, 2023 Subiect model pentru admiterea în clasa a V-a**

**Toate subiectele sunt obligatorii. Timp de lucru: 45 de minute.**

 **Se acordă 10 puncte din oficiu. Total: 100 de puncte.**

**Nu sunt acceptate prescurtări ale cuvintelor în rezolvarea niciunei cerințe.**

**Citește textul și răspunde cerințelor formulate:**

Într-o primăvară, o prepeliță aproape moartă de oboseală —că venea de departe, tocmai din Africa — s-a

lăsat din zbor într-un lan verde de grâu, la marginea unui lăstar. După ce s-a odihnit vreo câteva zile, a început să adune bețigașe, foi uscate, paie și fire de fân și și-a făcut un cuib pe un mușuroi de pământ, mai sus, ca să nu i-l înece ploile; pe urmă, șapte zile de-a rândul a ouat câte un ou, în tot șapte ouă mici [...] După trei săptămâni i-au ieșit niște pui drăguți, nu goi ca puii de vrabie, îmbrăcați cu puf galben ca puii de găină, dar mici, parcă erau șapte gogoși de mătase, și au început să umble prin grâu după mâncare. Prepelița prindea câte o furnică, ori câte o lăcustă, le-o firimițea în bucățele mici, și ei, pic! pic! pic! cu cioculețele lor, o mâncau numaidecât. Și erau frumoși, cuminți și ascultători. [...]

Odată, prin iunie, când au venit țăranii să secere grâul, ăl mai mare dintre pui n-a alergat repede la chemarea mă-sii, și cum nu știa să zboare, haț! l-a prins un flăcău sub căciulă. Ce frică a pățit când s-a simțit strâns în palma flăcăului, numai el a știut; îi bătea inima ca ceasornicul meu din buzunar; dar a avut noroc de un țăran bătrân, care s-a rugat pentru el:

— Lasă-l jos, mă Marine, că e păcat de el, moare. [...]

Când s-a văzut scăpat, fuga speriat la prepeliță să-i spuie ce-a pățit. Ea l-a luat, l-a mângâiat și i-a spus:

 — Vezi ce va să zică să nu mă asculți? Când te-i face mare, o să faci cum îi vrea tu, dar acum, că ești mic, să nu ieși niciodată din vorba mea, că poți să pățești și mai rău.

 (Ioan Alexandru Brătescu-Voinești, *Puiul*)

**I. Limbă și comunicare (40 de puncte)**

1. Notează câte un cuvânt cu sens asemănător pentru următorii termeni din text: *drăguți*, *a mângâiat*. **5 p**
2. Scrie un cuvânt cu sens opus pentru următoarele cuvinte din text: *să adune,* *cuminți, bătrân.* **7 p**
3. Scrie câte un enunț în care cuvintele *pui* și *mare* să aibă un înțeles diferit de cel din text. **7 p**
4. Desparte în silabe cuvintele: *lăstar*, *primprejurul.* **7 p**
5. Explică rolul virgulei în secvența: *a început să adune bețigașe, foi uscate, paie*. **7 p**
6. Precizează ce sunt, ca părți de vorbire, cuvintele subliniate în text. **7 p**

**II. Receptarea de mesaje scrise în diverse contexte de comunicare (30 de puncte)**

1. Precizează într-un enunț cine este autorul fragmentului citat. **5 p**
2. Formulează un enunț în care să menționezi anotimpul și locul în care are puiul este prins de un flăcău. **5 p**
3. Apreciază în două-trei enunțuri, dacă toți puii sunt sau nu sunt cuminți*,* justificându-ți răspunsul prin două exemple din text. **10 p**
4. Explică, în două-trei enunțuri, următoarea secvență din fragmentul citat: *— Vezi ce va să zică să nu mă asculți ? Când te-i face mare, o să faci cum îi vrea tu, dar acum, că ești mic, să nu ieși niciodată din vorba*

 *mea, că poți să pățești și mai rău.* **10 p**

**III. Redactare (20 de puncte)**

Povestește pe scurt, în 100-150 de cuvinte, o întâmplare la care să participe un personaj, la alegere, din lecturile tale.

În compunerea ta, trebuie:

* să numești cartea și autorul de unde ai ales personajul; **2,5 p**
* să precizezi două elemente ale contextului spațio-temporal; **2,5 p**

- să relatezi o întâmplare, respectând succesiunea logică a faptelor; **2,5 p**

- să introduci un fragment descriptiv;  **2,5 p**

- să ai un conținut adecvat cerinței. **5 p**

Vei primi **5 puncte** pentru redactarea compunerii (vocabular adecvat, respectarea normelor de ortografie și de punctuație, așezarea în pagină, respectarea numărului de cuvinte).